TV7 PIIBLIKOOL
ARMUANNID Üleloomulik teenimine
Tere tulemast TV7 Piiblikooli. On rõõm matkata koos sinuga
Piibli, Jumala Sõna, juurde. Tänase õpetuse teema on "Armuannid-
üleloomulik teenimine". See õpetus on viimane osa tervikust nimega
"Meie ühine usk". Õpetuse eest vastutab pastor Petri Kauhanen,
kes tegutseb pastorina Tuusula koguduses. Ta alustab järgneva
aasta alguses tegevjuhina Karmel ühenduses ja lisaks on ta aktiivne
liige Vaimu Uuenduse koguduses ning selle juhtkonna liige. Peale õpetust
koguneme jälle rühmadesse vestlema õhtu õpetusest ja
selle eestvedajaks on Reijo Telaranta. Enne kui lähme õpetuse
juurde, palume õnnistust õhtu peale. Taevane Isa, oma Päästja
ja Vabastaja nimel me palume, et Sina Püha Vaimu ligiolus
juhiksid meid. Lase meil kuulda neid sõnu, mis tulevad Sinu
südamelt, Isa. Aitäh, et õnnistad meie õpetajat ja meid, kes me
kuulame. Jeesuse nimel, Aamen. Palun, Petri.
Täna täname Jumalat kahe meie usule keskse asja eest:
armu eest, mis on meile kingitud ja andide eest, mis on saadud
tänu armule ehk armuandidest. Apostol Paulus kirjutab
efeslastele: "Sest teie olete armu läbi päästetud usu kaudu - ja see ei
ole teist enestest, vaid see on and Jumalalt." (Ef 2:8) Nende Jumala
andide alla käivad ka armuannid, need on tähtis osa Jumala
tööst, mida Ta teeb koguduse kaudu. Jumal on armust päästnud meid ja
kutsunud oma osadusse oma Poja, meie Vabastaja, kaudu.
See on Jumala suur kingitus meile, armuand ja igavene elu, nagu
apostel ütleb Rm 6:23. Ta on andnud kogudusele ka ülesande
rääkida sellest armust kõigile inimestele sõnade ja tegude
kaudu. Apostel Peetrus omalt poolt räägib sellest ülesandest
1Pt 2:9: "Teie aga olete "valitud sugu, kuninglik preesterkond, püha rahvas,
omandrahvas, et te kuulutaksite tema kiidetavust", kes teid on
kutsunud pimedusest oma imelisse valgusse." Nii apostlid Paulus ja
Peetrus rääkisid Jumala armust ja Tema poolt antud ülesandest,
mis on tänu armule. Kui me täidame seda teenija ja tunnistaja ülesannet
igapäevaelus, tunneme tihti suurt abitust. Mis oleks minu jaoks
iseloomulik viis teenida ja osutada armastust? Jagada edasi seda
armu. Piiblist me ei leia selleks mingit kindlat mudelit. Me vajame
muidugi teenimismudeleid ja viise, aga Jumal on loonud meid
erinevateks ja see erinevus paistab välja Kristuse ihus
ülesannete ja andide puhul. Jumal ise tuleb appi meie
nõrkustesse. Ta annab oma Püha Vaimu kasutusse kogu armu
rikkuse ja rohkuse, et kogudus saaks üles ehitatud ja Jumala
arm võiks koguduse kaudu levida maailma. Ta räägib sellest
Rm 12:4-8: "Sest otsekui meil on ühes ihus palju liikmeid, aga
kõigil liikmeil ei ole sama tegevus, nõnda oleme meie paljud üks ihu
Kristuses, üksikult aga üksteise liikmed. Aga meil on meile
antud armu järgi erinevaid armuande: olgu prohvetliku kuulutamise
and, mida kasutatagu usu mõõtu mööda; olgu teenimine, mis
toimugu teenimisametis; olgu keegi õpetaja, siis toimigu
ta õpetajaametis; olgu keegi hingehoidja, siis toimigu ta
hingehoidjaametis; kes teistele jagab, andku siira
südamega; kes teist juhatab, olgu innukas; kes on hoolekandja,
olgu oma ametis sõbralik." Koguduses tegutsevad
samaaegselt ametid, erinevad teenistused ja igasugused
armuannid. See tuleb selgesti esile Pauluse loetelust. Ametite,
teenistuste ja erinevate armuandide vahel ei ole vastuolusid, vaid need
kuuluvad samasse Jumala Vaimu töösse. Minu oma teenistus ja
ülesanne koguduses, Kristuse ihus, määratakse mulle antud armuandide
põhjal. Järgmisena küsime: mis on armuand?
Üks selle mõiste seletus on selline: Armuand, karisma, on Jumala
Vaimu suveräänne kingitus koguduse liikmetele, et nad võiksid olla
sellised, millisteks nad on kutsutud olema ja teha seda, mille jaoks
nad on saadetud teenima: teenima maailma Kristuse ihuna.
Igaüks meist, võttes vastu Kristuse kutse, on saanud ülesande teenida
ja armastada. See on koguduse ülesanne, teenida ja armastada
meie Issanda poolt antud eeskuju järgi. Armuand on Vaimu ilming,
mis võetakse vastu ja toimib usu läbi. And teeb Jeesuse järgija
võimeliseks teenima teisi koguduses või väljaspool seda. Meie suur
eesõigus on mõista seda oma kutsumust, mille Jumal on meile
andnud ja mille jaoks Ta tahab meid ka varustada.
Viis sõna kirjeldavad armuande 1 Kr 12:1-7
Need sõnad on: "pneumata" ehk vaimulikkus, "khorismata" ehk
armumõju, "diakonia" ehk teenistus- amet, "energeemata" ehk
väeavaldused ja "phaneroosis" ehk vaimuilming. Sellest paljususest
võime juba mõista, et Jumala Vaimu ilmumine, Tema armu
rohkus ja rikkus on väga lai. Me ei saa panna seda ühe mõiste
või sõna sisse. "Armuand", mida me kasutame Jumala Vaimu
ilmingute ja andide kirjeldamisel, on vaid ligikaudne tähendus
Jumala armust ja rikkalikust vaimutööst.
Meid julgustatakse taotlema parimaid armuande, see on
Piibli nõuanne. Piibel mainib esiteks teenimise armuannid.
Apostel Paulus loetleb Rm 12:6-8 viis esimest armuandi, mis
viitavad mingitele teenimis- andidele. Need on: prohvet,
julgustaja, abistaja, andja ja juht. Mis sind ennast motiveerib
või innustab tegutsema sulle antud andides? Kui oled prohvet,
sul on and näha teise kristlase vaimulikku staatust ja sa saad
saata ta püha Jumala palge ette. Kui oled julgustaja, sul on and
kohata oma venda või õde isiklikul viisil ja julgustada teda
kasvama usus. Kui oled abistaja, sul on and täita praktilisi vajadusi
ja aidata teisi rakendama oma kutsumusi. Juht loomulikult juhib.
Osad annid sisaldavad erilist osa varustada teisi koguduseliikmeid
oma teenistuste tarvis. Ef 4:11-12 järgi need annid on: apostli,
prohveti, evangelisti, karjase ja õpetaja teenistused.
Viiekordne teenistus. Nende varustamisteenistuste
praktiseerimine koguduses toob esile selle, et teised koguduse-
liikmed leiavad oma kohad ja annid ning on julgustatud kasvama
Jumala tundmises. 1Kr 12 räägitakse üheksast erinevast annist, mida
kutsutakse ka "imeandideks", need on: tarkuse- ja tunnetusesõnad,
tervendamise annid, vaimude eristamise võime, vägi teha
imetegusid, võõrastes keeltes rääkimise and ja nende keelte
tõlgendamise and, usuand, prohveteerimise and.
Üheksa erinevat vaimuilmingut. Neid ande nimetatakse tihti
imeandideks, kuigi kõik armuannid on üleloomulikud, nagu ka Jumala
arm, need pole pärit sellest maailmast, vaid Jumala juurest.
Saame need vastu võtta Tema armu läbi. Ka loomulikud annid
ja pärilikud omadused võivad teenida Jumala riiki, kui need
antakse Tema puhastada ja kasutada. Jumala poolt loodud
inimestena oleme saanud loomise annid, aga tänu armule saame
vastu võtta armuande ja need annid on üleloomulikud. Kõik armuannid
võetakse vastu usus ja need töötavad usu läbi, sest ainult
armuand võib esile tuua üleloomuliku muutuse, kui seda kasutatakse
armastuses. Meie usu kõige fundamentaalsem ime on Jeesuse
surnuist üles tõusmine. Kuidas leian oma armuanni? Meie
hoiak Jumala armu ja Tema poolt antud andide vastu on otsustav
tegur. Kui me oleme valmis teenima ja andma ennast ohvriks, märkame
pea, et me ei suuda oma jõu ja tarkusega palju midagi. Jumala
arm tahab tulla esile meis ja meie läbi, kui me loobume oma
pingutustest ja jätame ennast, oma õnnestumised ja ka
ebaõnnestumised, Jumala kätesse. Teenides tuleb meeles pidada,
et Jumala ees me oleme vastutavad teenijad, aga
inimeste jaoks me ei vastuta tulemuste eest, vaid saame
teenida Jumalat rahust lähtudes. Armuannid on oma iseloomu
poolest tegevusrikkad ja dünaamilised. Kui me hakkame liikuma, tõuseme
üles ja teenime, armuannid hakkavad tööle. On hea, kui me oleme valmis
katsetama ja teenima. Armuandide taotlemise juurde kuulub ka palve,
meid julgustatakse taotlema ja otsima. Palve on üks võti
armuandide kasutamisel. On kasulik ka vestelda nende teemal
mõne kogenuma kristlasega ja saada sel viisil juhendust.
Piibel ütleb, et Jumal annab sellele, kes palub. Ta annab ka
neid ande oma kogudusele jätkuvalt ja rohkelt, vajadustele vastaval
viisil. Püha Vaim tahab võtta meid kasutusele tervenisti.
Samamoodi ka kogudus, mille keskel armuannid saavad ilmsiks, ka
kogudused on erinevad, võivad olla kasutusel erinevad armuandide
kombinatsioonid. Ei ole kaht samasugust kogudust või
teenistust. Koguduse eestpalvesse peaks alati kuuluma see,
et palume teenijaid ja Jumala andi koguduse kasutusele, et
Jumala armusõnum võiks minna edasi. Kuidas me võime teenida
püsivalt ja armastuses armuandides? Tihti puutume kokku inimestevahelise
kadedusega, kui teenime Jumalat. See on meie Issanda pool
saadud eeskuju: Kogudus on saanud eeskuju ja üleande Issandalt.
Issand pesi oma jüngrite jalgu enne oma kannatusi ja surma. Jh 13.
peatükis räägitakse sellest, kuidas Jeesus söömaajal tõuseb üles ja
peseb oma jüngrite jalgu. Sellise käitumisega Ta näitas eeskuju
jüngrite omavahelisele osadusele, armastusele ja alandlikkusele.
Igasuguse teenimise ka armuandide puhul on otsustavaks teguriks meie
motiivid. Mis on see sisemine ajend? Apostel Peetrus sai kogeda
isiklikult teenitud saamist. Issand tahtis kõigepealt teenida teda.
Kuigi Peetrus püüdis Jeesust takistada, öeldes: "Issand, kas
Sina peseksid minu jalgu?" Aga Jeesus ütles talle: "Kui ma ei
pese su jalgu, sul pole minuga osadust."
Me saame kõigepealt ise teenitud, keegi tahab teenida meid, osutada
armu ja armastust meie vastu ning alles pärast seda Ta saadab meid
teenima ja armastama teisi oma armastusega. Kui koguduses
saab kasvada selline avatud olek ja osadus, kus me julgeme tunnistada
teistele oma patte ja vigu, aga ka rääkida oma usust ja armastusest
Kristuse vastu, siis ka armust tulenevad annid saavad tööle
hakata. Jumal annab meile kingituseks inimesi, õdesid ja vendi. Armastus
tähendab teiste vajaduste täitmist, see tähendab andumist teistele ja
teistega pühendumist. Armastuses pole ruumi kadedusel, vaid kõik
saavad õnnistatud. Tihtipeale armastus tähendab ka valmidust
kannatada teiste pärast.
Kui me taotleme või palume armuande endale või teistele, et teenida,
on hea meeles pidada järgnevaid asju. Esiteks armuande on vaja
taotleda. Piibel julgustab meid taotlema parimaid armuande.
Ei ole põhjust karta, panna peitu, jätta kasutamata neid asju, mis
Jumal on meie kätesse usaldanud. Armuannid nõuavad kasvamist. Me
ei ole kohe valmis, keegi pole teenija sündides, vaid vajab
aega kasvamiseks ja küpsemiseks. Aga mitte nii, et me ootame,
kuni saame täiuslikeks, täiesti valmis teenima, vaid saame panna
oma annid kasutusele, kasvõi selle natukese, mida usume, et
oleme Jumalalt saanud. Ka see on väärtuslik asi Jumala töös.
Armuannid nõuavad julgustust. Me vajame rohkelt julgustust. Meil on
palju tõkkeid teenimisel, eriti sellisel, mis juhtub inimeste ees
või avalikult. Tihti kardame, kõhkleme, asetame kahtluse alla oma õige
koha ja ülesande, aga sellepärast ongi vaja julgustust, üksteise
õnnistamist, eneseohverdamist.
Jumal ootab oma teenijatelt enne kõike valmidust, mitte seda, et me
oleme täiesti valmis midagi tegema või tunneme, et oleme milleski
head, vaid et oleme altid ja ustavad selles, mis meile on antud.
Armuannid nõuavad õppimist ja teadmisi. Vajame teadmisi ja
arusaamist sellest, mis Jumal on meile andnud ja millesse Ta on
meid kutsunud. Sellepärast uurime Sõna, raamatuid, mis on
kirjutatud Jumala andide ja teenimise kohta ning õpime teineteise
kogemustest. Armuannid nõuavad palvet ja anumist, sellest juba
rääkisime. Palveta, palu ja ära anna alla, kui sa kohe ei koge, et oleksid
midagi saanud. Ära anna alla, palveta püsivalt, aina uuesti,
siis sa saad. See on Jeesuse tõotus. Koputage ja otsige.
Armuannid nõuavad praktiseerimist ja igapäevaelus kasutamist. Need
on praktilise teenistuse tarvis.
Armuannid on antud kõigepealt kogudusele, omavahelise osaduse
ja Kristuse ihu ülesehitamiseks, ühtsuse kinnitamiseks ja
julgustuseks teenimisel. Teiseks need on antud koguduse tunnistuse
ja teenistuse jaoks, mis toimub väljaspool kogudust, et kogudus
kasvaks, uusi inimesi liituks koguduse osadusega, sõnum
Kristusest leviks. Kolmandaks armuannid on antud koguduse
ehituslike ülesannete ehk juhtimise ja valitsemise jaoks.
Et kogudus võiks suunduda selle ülesande poole, mille jaoks ta
eksisteerib maailmas, on vaja valitsemise ja juhtimise ande.
Lõpuks võiksime öelda palve, kus palume, et Issand annaks meile
kasutusele need annid. Issand Jeesus, Sina andsid iseennast ohvriks
kõikide inimeste eest. Tänulikena ja rõõmustades võtame vastu
Sinu annid. Siin me oleme, Issand, me tahame anda ennast Sinu
teenistusse. Päästa ja tervenda, puhasta ja uuenda meid. Täida
oma Vaimuga ja saada meid teenima ja armastama teisi. Isa nimel, Aamen.
TV7 PIIBLIKOOL
Petri Kauhaneni õpetus teemal "Armuannid-üleloomulik teenimine"
on algatanud usina vestluse siin TV7 kohvikus. Pole ka ime, sest
ei ole palju teemasid meie piiblikoolis, mis ahvatleksid
rääkima oma kogemustest, võrdlema ja küsitlema. Mul on
siin Tarja Petroff ja Tuulikki Matinaho vestlemas koos
minuga selle laua ümber. Rääkige, mis selle Petri õpetusest jäi kõige
paremini meelde? Tuulikki, võid alustada.
See, et ande tuleb paluda innukalt ja need kuuluvad kõigile. Inimesed
on liiga arad neid paluma ja vastu võtma.
Ei ole vaja olla tagasihoidlik nende suhtes, vaid tohib paluda.
Tarja?
Sedasama, tuttav teema oli. Nõustun eelneva kommentaariga.
Milliseid isiklikke kogemusi teil on armuandide ja nende kasutamise
kohta? Kas olete ise kasutanud või võtnud vastu üleloomulikku
teenimist, millest rääkisime?
Mul on kogemusi mõlema kohta ja ka selle kohta, et need annid võivad
kustuda, nagu minul juhtus ja nüüd olen neid jälle süütamas põlema.
Keeltes rääkimine ja nende tõlgendamine näiteks.
Rääkisid andide kustumisest, mis sa arvad, et on selle põhjuseks,
et need annid kustuvad?
Oma kogemuse puhul oli kustumise põhjuseks väsimus ja masendus.
Tarja?
Ma võiksin rääkida, aga meil pole aega, kuidas ma ise täitusin
Püha Vaimuga esimest korda, sain keeled ja see oli väga võimas
kogemus. Ma rõõmustasin nii väga seal koosolekul, et ma pidin
hümni laulmise pooleli jätma, sest olin nii vaimustuses, et ei püsinud
enam pingi peal. Kõik kuulsid, et see oli imeline. Olin seda
väga oodanud.
Kas see on jäänud püsima? -Jah, on ikka.
Milliseid kogemusi teil on armuandidega teenimisest?
Ma olin eestpalvetaja, kui õppisin hingehoidmisteraapiat
ja minu arvates armuannid sobivad sellise asja juurde hästi.
Kas sul, Tarja, on olnud võimalus teenida andidega?
Jah, teadmisesõnu on tulnud. Sedasi on hea teenida, kui sa tead, et
need asjad pole sinust.
Petri rääkis palju selliseid loomulikke andeid, mis me
saame sündides kaasa, üks oskab laulda, teine rääkida ja kolmas
organiseerida asju ning siis on need üleloomulikud vaimuannid.
Kas te olete pidanud mõtlema, kus need piirid paiknevad? Kas
mäletate, mis Petri selle kohta ütles?
Tegelikult olen mõelnud ka selle peale, et meil on need loomulikud
annid, kuid armuannid on hoopis teine asi ja Jumal võib anda meile
selliseid ande, et ma tunnen, et mul tõesti ei ole sellist oskust endal.
Mulle meeldis, et Petri mainis ka seda, et me võime mõelda mõne
inimese kohta, et ta lihtsalt on selline ja ta oskab neid asju,
tal on lihtne kuna ta on sündides saanud kaasa need annid. Aga
Petri ütles, et ka need annid on Jumala armust. Tegelikult meil
ongi ainult armuannid. Aga tuli tugevalt esile ka üleloomulik
teenimine, lähedaste teenimine ja koguduse üles ehitamine. Mis
mõtted sul, Tuulikki, on koguduse üles ehitamise kohta, kas armuannid
ehitavad kogudust või kas need on jäänud sellest kõrvale?
Tundub, et oleks aeg need esile võtta, sest neid on nii palju ja
neid võiks kasutada ka koguduse üles ehitamisel. Kogudus on Kristuse
ihu ja selle ihu heaolu ja tugevnemise tarvis oleks
vaja neid ande. Selle jaoks oleks vaja õpetust ja Püha Vaimu väge
ning võtta need annid kasutusele.
Räägiti ka oma teenistuse, olgu see armuandide või loomulike
andide kasutamises tänu Jumala armule, oma koha leidmine
koguduses, et ei juhtuks nii, et väike seltskond väsitab
ennast ära tehes ja tegutsedes samal ajal kui teised istuvad
pingis ja igavlevad.
Kas oleks vaja mingit rahvaliikumist, et kõik kristlased hakkaksid liikuma?
Jah, kindlasti. See on probleem paljudes kogudustes.
Olen ka pikemat aega lootnud, et me võiksime avastada,
milline aare kogudusele on antud, et need asjad ei jääks kappi.
Suur hulk potensiaali, ande, innukust, oskuseid. Soomlased
on sellised, et ei hakka suruma kui keegi ei palu. Isegi kui oleks
oskuseid, ei minda ütlema, et ma oskan seda ka teha, kui pole
vajadust ja kui keegi ei tõmba varrukast. Aga armuandide
innukalt taotlemine on natuke teise hoiakuga asi.
Petri jutluses tuli tugevalt esile ka julguse leidmine. Hakata
julgelt liikuma, proovida ja katsetada. Aga mis siis, kui
katsetamisega läheb viltu? Märkad, et see polegi sinu ala,
mis siis saab?
On küll vahel viltu läinud. Siis on lihtsalt vaja vabandada ja
proovida uuesti. Olen ka selliseid asju kogenud.
Kas Tarja sinu elus on juhtunud ühtegi asjatut katset?
Sellest vastusest vist piisab.
Petri sõnum oli see, et me peame julgelt hakkama liikuma, katsetama,
palvetama ja kui tunned, et võib- olla ma ei peagi kooris laulma,
sest ainult minu hääl kostab välja, siis tuleb otsida teine teenistus ja
mitte mõelda, et see oli suur ebaõnnestumine, vaid see aitas
leida midagi uut iseendast. Kas te olete koguduses leidnud
iseenda seest uusi jooni näiteks vaimuelus? Kas olete ennast üllatanud?
Jah.
Ühel hetkel oled märganud, et oledki täitsa hea.
Jumal on varustanud sind õigel viisil.
Vähemalt ülistamine ja tantsimine on selline asi.
Mulle tundub, et see on nagu üks viis leida osadus Jumalaga.
Kui räägitakse armuandidest, räägitakse alati armust. Kui
vajatakse armu, siis on seal mingi konkreetne asi. Kui patukahetsus
ja lepitus kaovad sellest meie kristlusest, siis milleks on
vaja armu? Mul tuli selline küsimus lihtsalt meelde.
Millal kuulsite viimati patukahetsusjutlust?
Sellest on väga kaua aega. Sellest ei räägita väga palju. Palju
rõhutatakse tervist, et inimene oleks terve ja saaks haigustest vabaks.
Tapani liitus meiega ja ma küsin nüüd ühe isikliku küsimuse, millest
leppisime eelnevalt kokku. Kui räägiti armuandide innukast
taotlemisest, Tuulikki ja Tarja, milliseid armuande te tahaksite
innukalt taotleda ja endale saada? Tuulikki kõigepealt.
Ma vajan neid tarkuse- ja teadmisesõnu. Võib-olla ka
tervendamise- ja prohveteerimise- andi.
Tarkuse- ja teadmisesõnad, tervendamine, prohveteerimine.
Tarja?
See tervendamiseand ja ka vaimude eristamise and, mis oleks
lõpuajal eriti tähtis, seda ma kogen. Olen neid ka palunud Issandalt.
Tapani, ega piiblikooli reeglid ei keela palvetamast keset vestlust,
et õed võiksid saada need annid, mida nad on innukalt taotlenud?
Palvetame ehk nüüd ja jätkame pärast vestlust.
Jah. Isa, Issanda Jeesuse nimel me oleme selles palves. Püha Vaim,
kes teed elavaks, oled andnud meile armu saada päästetud ja sina oled
ka andja, annad armuande meie kasutusele, et Sinu kogudus
võiks kasvada ja saada tugevaks, laieneda. Me palume Jeesuse nimel,
Issand jaga oma ande, tule Püha Vaim ja anna neile õdedele need
annid, mida nad on palunud ja on valmis kasutama teenistuses.
Me täname Sind, Isa, kõige selle töö eest, mis Sa teed nende
õdedega ja nende andide eest, mis Sa annad Jeesuse nimel.
Me täname Tuulikkit ja Tarjat ja täname selle tahte eest teenida
lähedasi ja kogudust nende andidega, mis Sina neile annad
Püha Vaimu läbi. Las see juhtub, et kinnitada kuuldud Sõna ja
tunnistada Jeesuse armastusest patuste vastu, Aamen.
Nüüd jääme ootama, mis elus juhtub. Piiblikool jätkub veel ja
me võime tulla tagasi selle teema juurde veel palju kordi. Võtsin
palves esile selle, et lisaks lähedaste ja koguduse teenimisele,
nagu Petri ütles, me ka kinnitame maailmale seda Sõna armuandide
läbi. Kas olete mõelnud sellele?
Jah.
Kui palvetad inimeste eest, see on evangeeliumi kuulutamine.
Jah, on küll.
Tarja?
Jah, kuigi see pole ka alati evangeeliumi kuulutamine, ma
kogen, et need väiksed heateod, ukse avamine, sõbralik sõna,
ruumi andmine kassa järjekorras, juba see on, kuigi ma ei räägi
otseselt Jeesusest.
Jeesuse armastusega saad armastada neid inimesi. Tunnistada Temast
läbi selle. Mis on teie palve armuandide teemal täna
õhtul, kui lähete magama?
Tule, Püha Vaim, puuduta kõiki ja anna neid ande, Sina oled
rikas andja, Sulle on kõik võimalik, tule ja puuduta kõiki, kes neid
tahavad ja paluvad.
Täpselt samad sõnad.
Tule, Püha Vaim, oma armastuses ja väes, puhasta meie elud, tõmba
inimesi pääste juurde. Kuidas Tapani võtaksid kokku täna
õhtuse õpetuse?
Esiteks me täname selle eest, et me oleme saanud terve
evangeeliumi, mille alla kuuluvad ka armuannid ja saame tänu armule
kasutada neid selles teenistuses, millesse Jumal meid viib. Ma ise
palvetan, et Jumal aitaks mul käia nendes mulle valmistatud tegudes,
et ma leiaksin need üles. Meil kõigil on Jumala plaan ja kutse,
ülesanne, milleks me vajame kogu Tema varustust.
Aitäh, Tuulikki ja Tarja, et saime koos vestelda. Vestlus muidugi
jätkub veel. Tapani, nüüd oleks hea vaadata tulevikku, mis on
piiblikoolis järgmisena tulemas?
Jah, oleme jõudnud poole peale ja järgmise õpetustsükli nimi
on "Iisrael ja kogudus" ning esimese õpetuse teema on "Iisrael-Jumala
valik". Selle õpetuse eest vastutan mina, Tapani Talikainen. Aitäh
sulle, et oled olnud kaasas. See on olnud meile rõõmuks, jätkake
vestlemist kodudes ja kui soovid, võid osaleda ka suuremas vestluses
internetis www.missiojarvenpaa.fi Rohkesti Jumala õnnistust sinu ja
su ligimest ellu, töökohtadesse, kus iganes liigud. Ole õnnistatud
oma minekutes ja tulekutes, Jeesuse nimel.
Tõlge: Sanna Pitko